Na temelju članka 34. Zakona o komunalnom gospodarstvu („Narodne novine“, broj 68/18) i članka 32. Statuta Grada Šibenika („Službeni glasnik Grada Šibenika“, broj 8/18 – pročišćeni tekst) Gradsko vijeće Grada Šibenika, na 12. sjednici od 29. siječnja 2019.godine, donosi

**ODLUKU
o povjeravanju obavljanja komunalnih djelatnosti**

Članak 1.

 Ovom se Odlukom određuje način i uvjeti obavljanja komunalnih djelatnosti kojima se osigurava održavanje komunalne infrastrukture na području Grada Šibenika u stanju funkcionalne ispravnosti i komunalnih djelatnosti kojima se pojedinačnim korisnicima pružaju usluge nužne za svakodnevni život i rad.

Članak 2.

 Komunalne djelatnosti kojima se osigurava održavanje komunalne infrastrukture, u smislu ove Odluke, su:

1. održavanje građevina javne odvodnje oborinskih voda
2. održavanje javnih zelenih površina
3. održavanje građevina, uređaja i predmeta javne namjene
4. održavanje groblja
5. održavanje čistoće javnih površina

Uslužne komunalne djelatnosti, u smislu ove Odluke, su:

1. usluge parkiranja na uređenim javnim površinama i u javnim garažama
2. usluge ukopa pokojnika.

Druge djelatnosti koje se odlukom Gradskog vijeća Grada Šibenika smatraju komunalnim djelatnostima, u smislu ove Odluke, su:

1. održavanje fontana

2. prijevoz roba u Staroj gradskoj jezgri

3. čišćenje fasada i javnih gradskih površina od grafita.

Članak 3.

 Pod *održavanjem građevina javne odvodnje oborinskih voda* podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda.

 Pod *održavanjem javnih zelenih površina* podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

 Pod *održavanjem građevina, uređaja i predmeta javne namjene* podrazumijevaju se održavanje, popravci i čišćenje javnih zahoda, fontana, spomenika te druge građevine, uređaji i predmeti javne namjene lokalnog značaja.

 Pod *održavanjem groblja* podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

 Pod *održavanjem čistoće javnih površina* podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu Grada Šibenika.

 Pod *uslugama parkiranja na uređenim javnim površinama i u javnim garažama* podrazumijeva se upravljanje tim površinama i garažama, njihovo održavanje, naplata i kontrola naplate parkiranja i drugi poslovi s tim u vezi te obavljanje nadzora i premještanje parkiranih vozila na površinama javne namjene sukladno posebnim propisima. Pod navedenim uslugama ne podrazumijeva se pružanje usluga parkiranja na površinama i garažama koje nisu u vlasništvu Grada Šibenika.

 Pod *uslugama ukopa pokojnika* podrazumijeva se ispraćaj i ukop pokojnika unutar groblja u skladu sa posebnim propisima.

„Pod *održavanjem fontana* podrazumijeva se tekuće održavanja strojarskog i elektro rada strojarnice, kontrola i zamjena vode te kemijski tretman iste.

Pod *prijevozom roba u Staroj gradskoj jezgri* podrazumijeva se prometovanje pješačkom zonom motornim vozilom ukupne težine do 1.500 kg radi dostave robe i opskrbe prodavaonica i ugostiteljskih objekata, dovoza i odvoza građevinskog materijala, te prijevoza pokućstva i ogrjeva.

Pod *čišćenje fasada i javnih gradskih površina od grafita* podrazumijevaju se poslovi strojnog pranja i ispiranja kamenih površina četkama, poliranje i impregnacija tvrdih podnih podloga, pranje fasada i pločnika vodom pod visokim tlakom od min 250 bara, čišćenje i pjeskarenje kamenih i drugih fasada, čišćenje i pranje staklenih površina, te skidanje grafita s javnih gradskih površina i fasada, na cjelokupnom području Grada Šibenika.“

Članak 4.

 Obavljanje komunalnih djelatnosti kojima se osigurava održavanje komunalne infrastrukture i uslužnih komunalnih djelatnosti, iz članka 2. ove Odluke, povjeravaju se trgovačkim društvima u kojima Grad Šibenik sam ili sa drugim JLS-e u Šibensko-kninskoj županiji ima sve udjele, i to:

1. obavljanje komunalne djelatnosti *održavanje građevina javne odvodnje oborinskih voda* povjerava se trgovačkom društvu „Vodovod i odvodnja“ d.o.o. Šibenik, Kralja Zvonimira 50, OIB: 26251326299
2. obavljanje komunalnih djelatnosti:

- *održavanje javnih zelenih površina*

*- održavanje građevina, uređaja i predmeta javne namjene*

*- održavanje čistoće javnih površina*

*- održavanje fontana*

*- čišćenje fasada i javnih gradskih površina od grafita*

 povjerava se trgovačkom društvu „Zeleni grad Šibenik“ d.o.o. Šibenik, Stjepana Radića 100, OIB: 54873130289

1. obavljanje komunalne djelatnosti:

- *održavanje groblja,*

te komunalne uslužne djelatnosti:

*- ukopa pokojnika*

povjerava se trgovačkom društvu „Čempresi“ d.o.o. Šibenik, Kvanj 1, OIB: 10025069271

1. obavljanje uslužne komunalne djelatnosti *parkiranja na uređenim javnim površinama i u javnim garažama i prijevoz roba u Staroj gradskoj jezgri* povjerava se trgovačkom društvu „Gradski parking“ d.o.o. Šibenik, Draga 14, OIB: 87342329948.

Članak 5.

Komunalne djelatnosti iz članka 2. ove Odluke povjeravaju se trgovačkim društvima iz članka 4. ove Odluke na neodređeno vrijeme i bez naknade, počevši od dana stupanja na snagu ove Odluke.

Članak 6.

 Prava i obveze trgovačkih društava iz članka 4. ove Odluke regulirana su općim aktima Grada Šibenika i pozitivnim zakonskim propisima.

Članak 7.

 Ova Odluka stupa na snagu osmog dana od dana objave u „Službenom glasniku Grada Šibenika“.

KLASA: 363-02/19-01/25

URBROJ: 2182/01-03/1-19-3

Šibenik, 29. siječnja 2019.

GRADSKO VIJEĆE GRADA ŠIBENIKA

 PREDSJEDNIK

dr. sc. Dragan Zlatović,v.r.